Kinnitatud täienduskoolituskeskuse nõuandva kogu koosolekul 2. detsembril 2016

**Eesti Muusika- ja Teatriakadeemia täienduskoolituskeskuse arengukava 2016–2020**

**Sissejuhatus**

Arengukava on strateegiline dokument, mis määratleb Eesti Muusika- ja Teatriakadeemia (edaspidi EMTA või akadeemia) täienduskoolituskeskuse (edaspidi keskus või täienduskoolituskeskus) rolli ühiskonnas, missiooni, visiooni ja olulisemad eesmärgid ning nende saavutamise meetmed aastateks 2016–2020.

Täienduskoolituskeskuse arengukava juhindub EMTA arengukavast, EMTA põhikirjast, keskuse põhimäärusest, Täiskasvanute koolituse seadusest, Eesti Elukestva õppe strateegiast ning teistest Eesti Vabariigis kehtivatest õigusaktidest.

**Lähteolukord ja roll ühiskonnas**

EMTA täienduskoolituskeskus on suurim esituskunstide ja muusikapedagoogika valdkonna täiendusõppe pakkuja Eestis.

Keskuse tegevuse eesmärkideks on täienduskoolituse pakkumine muusika-, teatrikunsti ja kultuurikorralduse valdkonnas tegutsevatele õpetajatele ja loovisikutele, uute õppevormide arendamine ning õppematerjalide loomine.

Keskus on EMTA tugistruktuuri üksus, mis järgib täiendusõppe arendamisel akadeemia õppe-, loome- ja teadustöö põhisuundi ja Eesti ülikoolide vahelist tööjaotust. Keskus on Eesti akadeemilise täienduskoolituse koostöövõrgustiku (EATK) liige ning selle kaudu ka Euroopa analoogse organisatsiooni (EUCEN - the European University Continuing Education Network) liige.

Keskus on jätkuvalt teaduspõhise, kvaliteetse ja uusimal informatsioonil põhineva täiendusõppe pakkuja muusika-, teatrikunsti ja kultuurikorralduse valdkonnas.

Vaatamata täiendusõppe rahastamise vähendamist puudutavatele muudatustele EV seadusandluses, on keskus suutnud säilitada suhteliselt stabiilse täiendusõppes osalejate arvu tänu edukatele riigihangetele ja Euroopa Struktuurifondide projektitoetustele. Olulisel määral on aga vähenenud osalejate arv omafinantseeringuga kursustel. Seega on täiendusõppele lisarahastuse leidmine jätkuvalt ka käesoleva arengukava üks prioriteete.

Teiseks prioriteediks keskuse tegevuses on uute õppevormide arendamine ja uute sihtgruppide leidmine. Tänu Eesti akadeemilise täienduskoolituse koostöövõrgustiku poolt välja töötatud mudelile on edukalt rakendunud iseseisev täiendusõpe kui paindlik õppevorm. Järgmisena on keskus alustanud 2016. aastast avatud akadeemia (edaspidi AA) arendamist lähtuvalt Eesti ülikoolide täiendusõppe arengust tervikuna ning ühiskonnas, eelkõige muusika-, teatrikunsti ja kultuurikorralduse valdkonnaga seotud sihtgruppides, kujunenud ootustest.

Uute sihtgruppide leidmisel on alustatud läbirääkimisi kultuurikorralduse ja humanitaarainete ainete keskusega kultuuritöötajatele täiendusõppe kavandamiseks. Teatrikunsti valdkonnas on planeerimisel kursused kooliteatrite juhendajatele, samuti on selle valdkonna valikulised õppeained avatud akadeemia õppevormis kättesaadavad kõigile soovijatele.

**Missioon**

EMTA täienduskoolituskeskuse missioon on kvaliteetse, teaduspõhise, avatud ja paindliku täiendusõppe pakkumine muusika-, muusikapedagoogika, teatrikunsti ja kultuurikorralduse valdkonnas.

**Visioon** Muusika-, muusikapedagoogika ja teatrikunsti kompetentsikeskusena säilitab EMTA juhtiva rolli selle valdkonna täiendusõppe kavandamisel ja korraldamisel. Keskus toimib tugistruktuurina akadeemia põhitegevusele, samuti avatud nõustamiskeskusena kõigile huvigruppidele elukestva õppe eesmärkide realiseerimisel.

**Eesmärgid ja tegevussuunad**

EMTA täienduskoolituskeskus püstitab aastateks 2016–2020 viis strateegilist eesmärki ja kavandab nende elluviimiseks vajalikud tegevused.

**1. Uute õppevormide arendamine**

Avatud akadeemia kui individuaalprogrammi alusel toimuva õppevormi edasiarendamine. Ühiskonna teavitamine, õppeainetele registreerumine ja tulemuste menetlemise elektrooniline süsteem on ajakohane ja toimib parimal võimalikul viisil.

Eesmärkide saavutamiseks keskus:

1.1. loob koostöös õppeosakonnaga AA õppeainete loetelu ja arendab välja sellekohase õppeinfo süsteemi ;

1.2. laiendab sellekohast teavitustegevust nii EMTA kodulehel kui muudes infokanalites;

1.3. Arendab paindlikke õppevorme toetamaks tasemeõppe läbimist.

**2. Uute sihtgruppide leidmine**

Koostöös kultuurikorralduse ja humanitaarainete keskusega kavandatakse kvaliteetsed täiendõppe kursused kultuuritöötajatele. Töötatakse välja innovaatiline täiendusõppe kursus muusikateoreetiliste ainete valdkonnas arvestades sihtgrupi ootuste ning kaasaegsete õppe- ja õpetamismeetoditega. Koostöös lavakunstikooliga alustatakse täiendusõppe läbiviimist kooliteatritega seotud sihtgrupile.

Uute sihtgruppide kaasamisega saavutatakse viie aasta keskmiseks täiendõppes osalejate arvuks 650.

Eesmärkide saavutamiseks keskus:

2.1. planeerib koostöös kultuurikorralduse ja humanitaarainete keskusega koolituskursusi kultuuritöötajatele;

2.2. moodustab töögrupi solfedžo ja muusikateoreetiliste ainete täiendusõppe arendamiseks ja innovaatiliste kursuste väljatöötamiseks;

2.3. planeerib koostöös lavakunstikooliga koolituskursusi kooliteatritega seotud sihtgrupile;

2.4. kaasab eelnimetatud arendustegevusse EMTA õppejõude, doktorante ja sihtgruppide esindajaid

2.5. teeb koostööd kõigi akadeemia osakondadega koolitusvajaduse uuringutes, sihtgruppide leidmisel ning kursuste planeerimisel.

**3. Täiendava rahastuse leidmine**

Keskus esitab jätkuvalt projektitaotlusi vastavalt väljakuulutatud hangetele. Välislektorite rakendamisel optimeeritakse kulusid koostöös EMTA osakondadega (meistrikursused).

Eesmärkide saavutamiseks keskus:

3.1. osaleb väljakuulutatud hangetel

3.2. teeb koostööd kõigi EMTA osakondadega õppejõudude, sh välislektorite rakendamiseks koolitajatena.

**4. Õpi- ja töökeskkond**

Täiendusõppes osalejatele ja õppejõududele ning personalile on loodud mugav õpi- ja töökeskkond. Täiendõpet läbiviivad õppejõud ja kursustel osalejad on kindlustatud vajalike infotehnoloogiliste ja tehniliste vahenditega, samuti mitmekesise muusikainstrumentide valiku ja kasutamisvõimalusega vastavalt koolituse spetsiifikale.

Eesmärkide saavutamiseks keskus

4.1. planeerib otstarbekalt täienduskoolituse õppetööd eesmärgiga kasutada maksimaalselt EMTA õpikeskkonna võimalusi;

4.2. laiendab koostööd akadeemia kõikide osakondadega ja aitab kaasa õpikeskkonna arendamisele;

**5. Organisatsioon**

Keskus on optimaalse struktuuri, motiveeritud personali, ratsionaalse töökorralduse ja arendustegevusega jätkusuutlik üksus.

Eesmärkide saavutamiseks keskus

5.1. kaasab jätkuvalt oma tegevusse valdkonna kompetentseid õppekava juhte

5.2. laiendab lektorite/koolitajate ringi tagamaks teaduspõhise täiendõppe läbiviimist

5.3. tihendab koostööd esituskunstide osakondadega võimaldamaks täiendusõppes osalejatel kuulata tippinterpreetide meistrikursusi;

5.4. jätkab koostööd teiste ülikoolide, eriala- ja kutseorganisatsioonidega Eestis ja Euroopas:

Tartu Ülikool, Tallinna Ülikool, Eesti akadeemilise täienduskoolituse koostöövõrk, Eesti Muusikaõpetajate Liit, Eesti Klaveriõpetajate Ühing, Eesti Puhkpillimuusika Ühing, Eesti Flöödiühing, Muusikakoolide Liit, Eesti Kontsert, Eesti Keelpilliõpetajate Ühing, The European Association for Music in Schools (EAS); The European University Continuing Education Network (EUCEN).

5.5. osaleb aktiivselt Eesti akadeemilise täienduskoolituse koostöövõrgustiku (EATK) töös ja selle arendusprojektides.

**6. Arengukava täitmine ja korrigeerimine**

Käesolev arengukava kehtib aastatel 2016–2020.

Arengukava täitmist korraldab ja arengukava täitmise eest vastutab täienduskoolituskeskuse

juhataja. Arengukava täitmist arutatakse EMTA täienduskoolituskeskuse nõuandva kogu koosolekutel.

Vajadusel on nõuandval kogul õigus arengukava korrigeerida.